**Odôvodnenie nerozdelenia predmetu zákazky s názvom**

**„Pátrací modul - GSM mobilná BTS“**

Predmetom tejto zákazky je vo všeobecnosti:

* dodávka systému, podľa požiadaviek verejného obstarávateľa (v počte 1 ks), ktorý lokalizuje a umožňuje textovú a hlasovú komunikáciu s mobilným telefónom nezvestnej osoby, a oznámi jej polohu pátracím jednotkám. Systém bude využívaný vo vzduchu, na palube vrtuľníka a zároveň aj na zemi, tak aby ho vedela odniesť a obsluhovať jedna osoba. Systém poskytuje rýchle a efektívne vyhľadávanie v odľahlých oblastiach bez pokrytia GSM signálom a tiež poskytuje komunikačný kanál s nezvestnou osobou. Zariadenie pracuje v sieťach, a je schopné lokalizácie a komunikácie s mobilnými stanicami, ktoré fungujú v sieťach: min. 2G, 3G, 4G.
* dodávka jeho príslušenstva a vybavenia, vrátane ovládacej jednotky (odolný tablet) v počte 1 ks
* doprava na miesto určenia/dodania
* montáž, inštalácia, sprevádzkovanie požadovaného systému a jeho odskúšanie
* dodanie príslušnej dokumentácie
* zaškolenie obsluhy
* služby súvisiace so zabezpečením servisnej činnosti v rámci záruky.

Dôvody, ktoré viedli verejného obstarávateľa k nerozdeleniu predmet zákazky s názvom **„Pátrací modul - GSM mobilná BTS“** (ďalej aj len „pátrací modul“) sú nasledujúce:

* verejný obstarávateľ pred vyhlásením postupu zadávania tejto zákazky dôkladne zvážil a vzal do úvahy všetky skutočnosti, ktoré sa týkajú vhodnosti, resp. nevhodnosti rozdelenia tohto predmetu zákazky na časti,
* z dôvodu zabezpečenia bezporuchovosti, presnosti a spoľahlivosti pátracieho modulu, je žiadúce, aby záruky za dodržanie kvality celého predmetu zákazky držal jeden predávajúci – dodávateľ. Nakoľko predmet zákazky tvorí kompaktný celok spôsobilý pri splnení predpísaných legislatívnych náležitostí pre využívanie predmetného pátracieho modulu, v rámci výkonov realizovaných zamestnancami verejného obstarávateľa, má verejný obstarávateľ za to, že rozdelenie na časti by bolo ťažšie realizovateľné, nakoľko by sa funkcionalita pátracieho modulu mohla obmedziť, skomplikovať alebo nefungovať vôbec. Uvedené úzko súvisí s bežným IKT (napr. aj ovládacia jednotka - odolný tablet, ktorý je súčasť systému a slúži na presnú lokalizáciu, tzv. dohľadanie hľadaného. Komunikuje so špeciálnou dohľadávanou jednotkou a výrobca dodáva takýto systém ako celok, ktorý ma odskúšaný, navyše má v ňom nainštalovaný softvér, komunikačne rozhrania atď.), ktoré je neoddeliteľnou súčasťou tohto pátracieho modulu, nakoľko mnohé hardvérové aj softvérové parametre predmetného bežného IKT je závislé od konkrétnych technologických požiadaviek samotného pátracieho modulu. Napriek špecifikácii bežného IKT v opise predmetu zákazky v predmetných súťažných podkladoch, existuje priestor na rôzne riešenia, na základe čoho má verejný obstarávateľ veľké obavy (opodstatnené), že v prípade oddeleného obstarania bežného IKT by mohlo dôjsť k obstaraniu takej techniky, ktorá by nemusela byť plne kompatibilná s požiadavkami predávajúceho - dodávateľa pátracieho modulu. Na základe týchto skutočností verejný obstarávateľ pokladá za správne, aby bežné IKT bolo obstarané spoločne ako súčasť pátracieho modulu, a aby si vybraný uchádzač (predávajúci - dodávateľ) mohol zvoliť také riešenie bežného IKT, ktoré bude vo všetkých smeroch plne kompatibilné s požiadavkami ním dodávaného pátracieho modulu.
* predmet zákazky v tomto prípade, predstavuje vo svojom finálnom vyhotovení kompaktný celok, t.j. ide o jeden celok plnenia predmetu zákazky,
* pre plnenie tohto predmetu zákazky je charakteristické zadávanie jednej zákazky ako celku,
* minimálna úroveň požiadaviek na tento predmet zákazky – technické parametre boli stanovené primerane, podľa potrieb, účelu použitia a v súlade s predmetom činnosti verejného obstarávateľa,
* požadovaný pátrací modul bude využívaný na plnenie cieľov projektu s názvom „Optimalizácia systémov, služieb a posilnenie intervenčných kapacít Horskej záchrannej služby“ a využívaný v rámci výkonu záchranných činností Horskej záchrannej služby,
* požadovaný predmet zákazky tvorí charakterovo a účelovo rovnaký tovar. Taktiež z prieskumu trhu realizovaného verejným obstarávateľom vyplýva, že dodávatelia sú schopní pátrací modul ako jeden celok, vrátane požadovaného príslušenstva a vybavenia v požadovanom prevedení dodať, keďže ich relevantné trhy sa vzájomne prekrývajú. Uvedená schopnosť potenciálnych dodávateľov obstarávaného tovaru zakladá odôvodnený predpoklad, že nerozdelenie zákazky na časti nebude mať negatívny vplyv na počet potenciálnych záujemcov o účasť v predmetnom verejnom obstarávaní a neohrozí hospodársku súťaž na danom relevantnom trhu a to najmä vzhľadom na skutočnosť, že žiadna položka predmetu zákazky nepredstavuje špecifický tovar, ktorý by mohol byť niektorému uchádzačovi nedostupný na voľnom trhu.
* na relevantnom trhu sú dodávatelia predmetu zákazky, ktorí sú schopní a oprávnení plniť tento predmet zákazky komplexne ako jeden celok a predložiť aj ponuku,
* pri zabezpečení – dodaní požadovaného predmetu zákazky ako jedného celku je pre verejného obstarávateľa efektívnejšie a hospodárnejšie komunikovať s jedným dodávateľom, ako oslovovať niekoľkých potenciálnych dodávateľov, čo by znamenalo zvýšenú administratívnu náročnosť pri plnení požadovaného predmetu zákazky, jeho evidenciu, fakturáciu,
* využiť verejné financie efektívnym, účinným a transparentným spôsobom, t.j. verejný obstarávateľ pri definovaní technických parametrov bral do úvahy nie len samotné náklady na kúpu predmetného pátracieho modulu, ale aj následné náklady súvisiace s prevádzkovaním tohto pátracieho modulu, a to najmä vzhľadom na zabezpečenie technických, úžitkových parametrov a záruk celého predmetu zákazky, nakoľko tento pátrací modul nie je možné využívať bez požadovaného príslušenstva a vybavenia, vrátane jeho ovládacej jednotky.

So zreteľom na dosiahnutie cieľa verejného obstarávania je verejný obstarávateľ presvedčený, že jediným spôsobom, ktorým je možné tento cieľ dosiahnuť je tento predmet zákazky **„Pátrací modul - GSM mobilná BTS“** nedeliť ale zachovať ho v celistvom stave.